## Labora traslladarà dos autobusos a les zones afectades per la DANA per a agilitzar els tràmits que hagen de fer empreses i treballadors

*** L’objectiu del Consell és generar un escut de protecció per a les empreses i treballadors afectats per la DANA
* Fins al moment s’han presentat 50 ERTO en la Direcció General de Treball que afecten 300 persones**

El Servici Públic d’Ocupació i Formació de la Comunitat Valenciana, Labora, disposarà de dos autobusos que traslladarà als municipis afectats per la DANA per a agilitzar els tràmits que hagen de fer les empreses i els treballadors per a afrontar la situació laboral amb la millor de les garanties.

Les empreses tenen a la seua disposició el mecanisme dels expedients de regulació temporal d’ocupació per força major, que eximix l’empresa del pagament de cotitzacions i els treballadors reben la prestació amb caràcter retroactiu sense que consumisquen desocupació.

El compromís és tramitar els ERTO en només cinc dies amb l’objectiu que tant les empreses com els treballadors patisquen el menys possible les conseqüències econòmiques. Així, tota la maquinària administrativa s’ha posat al servici de les persones afectades per esta situació.

D’esta manera, el Consell fixarà en dependències municipals i en els dos autobusos de Labora punts d’atenció per a tramitar els expedients amb la màxima celeritat. S’està treballant de manera coordinada amb el Ministeri de Treball amb l’objectiu de generar un escut de protecció per a les empreses i treballadors afectats per la DANA.

Des de Labora s’està treballant en dos vies: d’una banda, posant tots els esforços en el blindatge als treballadors i a les empreses perquè patisquen les conseqüències el menys possible i, d’altra banda, treballant ja en la reconstrucció. Així mateix, Labora posarà en marxa un pla d’ocupació enfocada en la zona afectada per la DANA de la província de València.

Quant als ERTO, fins al moment se n’han presentat 50 en la Direcció General de Treball amb 300 persones afectades. Empreses i treballadors tenen a disposició el correu dana\_ocupacio@gva.es per a solucionar qualsevol tipus de dubte.

Fecha: 05/11/2024